Nous Eudes, dux de Bourgoigne, et nous Hugues de Chalon, sires d’Allay, faisons savoir à touz... que, come plusours descors, dissensions, questions, quereles, controverses et debaz fussient entre nous ou peussent estre, nous, pour bien de paix et pour grant deliberacion de nostre consoil, nous sumes acordez en la maniere que s’ensuet: c’est à savoir que nous, Hugues dessusdiz, pour nous, Jehan, nostre frere, madame Ysabeal, nostre suer, et mons. Loys de Savoye, son mary, en tant come il li puet appartenir pour raison de ladite Ysabeal, sa fame, et pour madame Byatrix, contesse de La Marche, nostre chiere tante, desquex et pour lesquex nous nous sumes fait fors et avons pris à main quant à ce que s’ensuet, en tant come il lour touche et puet et doit touchier et appartenir, conjunctuntement (sic) ou diviseement, quittons et avons quittey, baillons et avons bailliez, façons et avons fait cessions, de nostre certaine science, pour nous et pour noz hoirs ou successours et pour cex qui de nous auront cause, perpetuelment, parmi les covenances qui s’ensuegnent, ledit mons. le duc et adit mons. le duc, present et recevant, pour luy et pour ses hoirs ou successours et pour ces qui de luy auront cause, perpetuelment, tout le droit et raison, accion real et personel, miste [et toute] persecucion et toute autre reclamacion que nous, Hugues dessusdiz, Jehans, Ysabeaux et lidiz Loys, ses mariz, et Beatrix dessusdiz, avons, hont, povons ou povent et devons et doivent avoir conjunctuntement ou diviseement envers mons. le duc dessusdit et contre luy, ses freres et suers et ces qui ont cause de luy et de lour, à jour de la confection de ces lettres, pour raison, cause et occasion des successions et eschoites pour testament et senz testament, et en toutes autres manieres, de madame Ysabel, jadix reyne d’Alemaigne, et de mons. Hugue de Bourgoigne, jadix seignour de Monreal, et de damoiselle Biatrix, jadix fille doudit Hugue, et generalment tout le droit, possession, sasine, proprieté et toute autre reclamacion que nous, à jour de la confection de ces presentes, avons, poons ou devons havoir, et que li dessusdiz Jehans, Ysabeaux et lidiz Loys, ses mariz, pour raison de li, et Beatrix, hont, povent et doivent havoir ajourduy, conjunctuntement ou diviseement, contre ledit duc, ses freres et ses suers et ces qui hont cause de lour esdites eschoites et en chescune d’ycelles et à ycelles, tant pour succession senz testament que pour testament et droit de institucion, de substitucion, de donacion pour cause de mort, de codicelle et de toutes derrainnes ordenances et volunté, que en autres manieres, cause et remede de droit ou de costume, quex qu’il soient, que nous, Hugues, Jehans, Ysebeaux et Loys, si con dit est, et Biatrix dessusdiz havons et aviens, à jour de la confection de cex lettres, contre lidit duc, ses freres et ses suers et cex qui ont cause de luy et de lour, pour raison et pour occasion desdites eschoites ou successions, vehu, oy et entendu diligamment le testement et la derrainne voluntey ou ordenance doudit Hugue, jadix seignour de Monreal, et de ladite reyne et de la tenour de ycelles lealment acertenez, et generament touz le droit, raison et accion que nous, Hugues dessusdiz, avons, povons et devons havoir et que Jehans, Ysabeaux et Loys, ses mariz, en nom que dessus diz, hont, povent et doivent havoir envers ledit mons. le duc et contre luy, ses freres, ses suers et ces qui hont cause de luy et de lour, pour quelque cause, raison et occasion que ce soit, de tout le tems passez jusques à jour de la confection de ces lettres. Et pour ceste quittance, nous Hudes, dux dessusdiz, havons doney et donons en fey et en homaige perpetuel adit mons. Hugue de Chalon, presenz et recevant, pour luy, ses hoirs et ses successours et ces qui cause auront de li, le fey de Cusel, de tout ce que messires Jehans, jadix sires de Cusel, tenoit ou devoit tenir en fey de nous, Eudes dessusdiz, et tout le droit, raison et action real, personel, mixte et toute reclamacion que nous, dux dessusdiz, haviens, poviens ou deviens havoir, de droit ou de costume, à Cuseal, ou chestel, ou bourt et en la vile et es appartenances, et ou distrit et juridicion de Cusel, dedenz et deffuer, et touz le droit que nous aviens à demander, havoir et recevoir et recovrer yces lieux, en yceux et à yceux, et toute possession, sasine, proprieté, fiés et rierefiés, homaiges, servitutes, demeneures, mere, mixte [em]pere, juridiction et simple cohercion, et toute autre chose corporel et incorporel que nous aviens de droit ou de costume, et en toute autre maniere, raison ou cause esdiz leus et à yceux et à un chescun de ces, tant pour fourfoiture, commicion de droit, de juge et de fait quan pour sentence donée et à doner, faite et à faire, pour injures et felonies et ingratitudes, contumelles, culpes et negligences, et touz procex fait et à faire, par confessions et obligacions, et pour toute autre cause, quel qu’elle soit nommée. Et des droiz et actions que nous avons à Cuseal et es appartenances d’yces lieus nous en façons adit Hugue de Chalon plaine et pure cession, senz riens retenir à nous, fuers que le fié, le servise dou fié, l’obeisance et la soveleneté, le resors dehu et dehues (sic) pour raison doudit fié, selon ce que lidiz fié l’aporte, et l’omaige de cestes choses, et touz les droit que puent ensuegre et despendre dou fié, servise dou fey, obbeissance, soveleneté et resort et homaige dessusdiz et en la maniere dessusdite, desquex lidiz Hugues de Chalon, sui hoirs et sui successours tiendront et devront tenir en fié et en homaige, pour luy et pour ses hoirs et successours, seigneurs d’Allay qui seront per le temps de nous Eudes, dux de Bourgoigne dessusdiz, noz hoirs et noz successours, qui per le temps serons ou seront duc de Bourgoigne. Et sera touzjours lidiz fié de Cuseal à seigneur d’Allay, quiconques sera seigneur d’Allay par le temps à venir, et le tendra de nous, dux de Bourgoigne, et de celuy qui par le temps sera duc de Bourgoigne. Et nous, Hugues de Chalon dessusdiz, avons recehu les choses dessusdites en la maniere dessusdite. Et est accordé entre nous Heude, duc de Bourgoigne, et nous Hugue de Chalon dessusdit, que nous, Hugues de Chalon dessusdiz, à nostre seue, de laquelle nous et noz hoirs devons estre creuz par nostre leauté, ne nous ne noz hoirs ne noz successours ne povons ne porront, devons ne devront recepter ne soffrir à recepter, à nostre seue ne à nostre povoir, dedenz Cusel ne dors Cuseal, persone, quel qu’elle soit, pour autruy fait ne pour atruy guerre, pour faire guerre à mons. Heduart de Savoye et à madame Blanche, sa fame, ne es hoirs de ladite Blanche, ne en ce faire barat, fraude ne cautele, à nostre leal pooir, se n’estoit toutevoie le propre fait, guerre ou besoigne de nous, duc de Bourgoigne, ou de noz successours duc de Bourgoigne, ou d’autre nostre home ou d’autre nostre justisable, de nostre volonté, senz toute fraude et senz touz barat, ou de nous, seigneur d’Allay dessusdit, noz hoirs et noz successours seigneurs d’Allay, et se n’estoit ensi pour noz propres homes et ensi pour noz justisables, senz toute fraude, tant come il voudroient faire et prendre droit par nous, se nous et nostres hoirs, seigneurs d’Allay, et nozdiz homes et ensi noz justisables aviens à faire, que jà ne soit, contre ledit mons. Hadouar, madame Blanche, sa fame, ou ses hoirs, senz fraude et senz mavaise cautele; et en ces caus porrons nous, Hugues dessusdiz, noz hoirs et noz successours, seigneurs d’Allay, et noz homes et noz justisables, faire de Cuseal et en Cuseal noz plasir come en nostre propre fey et en nostre propre domainne, si ansi estoit que nous aquerissiens le domaine, tant en receptant que en guerre que en autre maniere. Et ce que nous, Hugues de Chalon, sires d’Allay dessusdiz, ou noz hoirs, seigneurs d’Allay, acquerrons ou acquerront dedenz Cuseal et en la juridicion et district de Cusel, et dedenz le mandement de Cuseaul et des appartenances, que toutevoie ne seront d’autre fié, sera dou fié doudit monseigneur le duc, de ses hoirs et de ses successours, aveque les choses dessusdites, en la maniere dessusdite. Et avons nous Hugues, sires d’Allay dessusdiz, fait fié et homaige, adit monseigneur le duc, de Vyeteaul et des appartenances; item, dou fié de Mirebel en montaigne, près de Mugnet, en la dyocese de Besençon, et dou fié de Cusel dessusdit, en la dyocese de Lyon. Et nous Eudes, dux de Bourgoigne..... En tesmoignaige de laquel chose, nous, Eudes, dux de Bourgoigne, et Hugues dessusdiz, havons mis noz grant seaux pendant en ces presentes lettres, faites et donées à Dyjon, le mardi après la purificacion Nostre Dame, l’am mil CCC et seze.